उत्तर प्रदेश: PM ने 75 ज़िलों के 75,000 लाभार्थियों को PMAY घरों की चाबियां डिजिटली सौंपीं
देश की आजादी के 75वें वर्ष के खास मौके पर यूपी को 75 परियोजनाओं की सौगात मिलने जा रही है।
लखनऊ: प्रधानमंत्री नरेन्द्र मोदी आज अपने लखनऊ दौरे में उत्तर प्रदेश को  4 ,737 करोड़ की योजनाओं की सौगात देने जा रहे हैं। देश की आजादी के 75वें वर्ष के खास मौके पर यूपी को 75 परियोजनाओं की सौगात मिलने जा रही है। पीएम मोदी ने डिजिटल माध्यम से यूपी के 75 ज़िलों के 75 हज़ार लाभार्थियों को घर की चाबियां सौंपी। ये घर प्रधानमंत्री शहरी आवास योजना से बनाए गये हैं। पीएम मोदी ने आज 'न्यू अर्बन इंडिया' कान्क्लेव का शुभारंभ किया जो तीन दिन तक चलेगा। पीएम मोदी आज 4 हज़ार 737 करोड़ की 75 परियोजनाओं का लोकार्पण और शिलान्यास भी कर रहे हैं। आज लखनऊ में पीएम मोदी को अयोध्या का मॉडल भी दिखाया जाएगा। जिसमे अयोध्या का मास्टर प्लान होगा।उद्घाटन समारोह में राज्यपाल आनंदीबेन पटेल, सीएम योगी आदित्यनाथ, रक्षामंत्री राजनाथ सिंह, कानून मंत्री बृजेश पाठक,  डा. महेंद्र नाथ पांडेय व अन्य नेता मौजूद हैं।यूपी में विधानसभा चुनाव होने में अब कुछ महीने ही बाकी रह गए हैं ऐसे में पीएम मोदी का राज्य को यह मेगा गिफ्ट काफी मायने रखता है। प्रधानमंत्री नरेन्द्र मोदी ने लखनऊ स्थित इंदिरा गांधी प्रतिष्ठान में आजादी के 75वें वर्ष के मौके पर मनाए जा रहे अमृत् महोत्सव के तहत आयोजित ‘‘नया शहरी भारत: शहरी परिदृश्य में बदलाव’’ सम्मेलन-सह-प्रदर्शनी का उद्घाटन किया। इस अवसर पर प्रधानमंत्री, स्मार्ट सिटी मिशन और अमृत के तहत उत्तर प्रदेश की 75 शहरी विकास परियोजनाओं का शिलान्यास किया।, फेम (एफएएमइ) के दूसरे चरण के तहत लखनऊ, कानपुर, वाराणसी, प्रयागराज, गोरखपुर, झांसी और गाजियाबाद सहित सात शहरों के लिए 75 इलेक्ट्रिक  बसों को झंडी दिखाकर रवाना करेंगे तथा एक कॉफी टेबल बुक का विमोचन करेंगे। इस कॉफी टेबल बुक में केंद्रीय आवास एवं शहरी कार्य मंत्रालय प्रमुख योजनाओं के तहत पूरी की जा चुकी 75 परियोजनाओं के बारे में जानकारी दी गयी है। प्रधानमंत्री एक्सपो की तीन प्रदर्शनियों का भी अवलोकन करेंगे। प्रधानमंत्री बाबासाहेब भीमराव अंबेडकर विश्वविद्यालय (बीबीएयू)में अटल बिहारी वाजपेयी पीठ की स्थापना की भी घोषणा करेंगे।आवास एवं शहरी कार्य मंत्रालय द्वारा ‘‘आज़ादी का अमृत महोत्सव’’ के हिस्से के रूप में पांच से सात अक्टूबर तक सम्मेलन-सह-एक्सपो का आयोजन किया जा रहा है। इस एक्सपो की थीम शहरी परिदृश्य में बदलाव है और यह मुख्य रूप से उत्तर प्रदेश में हुए उल्लेखनीय परिवर्तनों पर आधारित है।